EFTA-TILSYNSMYNDIGHEDENS BESLUTNING

nr. 90/20/COL

af 15. juli 2020

om ændring for hundrede og syvende gang af de proceduremæssige og materielle regler for statsstøtte ved ændring og forlængelse af visse retningslinjer for statsstøtte [2020/1576]

EFTA-TILSYNSMYNDIGHEDEN (»Tilsynsmyndigheden«) HAR —

under henvisning til aftalen om Det Europæiske Økonomiske Samarbejdsområde (»EØS-aftalen«), særlig artikel 61-63 og protokol 26,

under henvisning til aftalen mellem EFTA-staterne om oprettelse af en tilsynsmyndighed og en domstol (»tilsyns- og domstolsaftalen«), særlig artikel 24 og artikel 5, stk. 2, litra b),

under henvisning til protokol nr. 3 til tilsyns- og domstolsaftalen (»protokol 3«), særlig del I, artikel 1, stk. 1, og

ud fra følgende betragtninger:

I henhold til artikel 24 i tilsyns- og domstolsaftalen skal Tilsynsmyndigheden sætte EØS-aftalens bestemmelser om statsstøtte i kraft.

I henhold til artikel 5, stk. 2, litra b), i tilsyns- og domstolsaftalen skal Tilsynsmyndigheden udsende meddelelser eller retningslinjer om spørgsmål, der er omfattet af EØS-aftalen, hvis det udtrykkeligt er hjemlet i denne aftale eller i tilsyns- og domstolsaftalen, eller hvis Tilsynsmyndigheden finder det nødvendigt.

Følgende retningslinjer for statsstøtte, som Tilsynsmyndigheden har vedtaget som led i initiativet til modernisering af statsstøttereglerne, udløber ved udgangen af 2020:

a) Retningslinjer for statsstøtte med regionalt sigte for 2014-2020 (1)

b) Retningslinjerne for statsstøtte til fremme af risikofinansieringsinvesteringer (2)

c) Retningslinjer for statsstøtte til miljøbeskyttelse og energi 2014-2020 (3)

d) Retningslinjer for analysen af, om statsstøtte til fremme af gennemførelsen af vigtige projekter af fælleseuropæisk interesse er forenelig med EØS-aftalen (4)

e) Retningslinjer for kortfristet eksportkreditforsikring (5) og

f) Rammebestemmelser for statsstøtte til redning og omstrukturering af kriseramte ikke-finansielle virksomheder (6).

Som led i den grønne pagt og den digitale dagsorden har Europa-Kommissionen (»Kommissionen«) allerede bebudet, at den agter at tage en række retningslinjer og rammebestemmelser op til revision inden udgangen af 2021.

Den 2. juli 2020 vedtog Kommissionen en meddelelse om forlængelse og ændring af retningslinjerne for statsstøtte med regionalt sigte for 2014-2020, retningslinjerne for statsstøtte til fremme af risikofinansieringsinvesteringer, retningslinjerne for statsstøtte til miljøbeskyttelse og energi 2014-2020, rammebestemmelserne for statsstøtte til redning og omstrukturering af kriseramte ikke-finansielle virksomheder, meddelelsen om kriterier for analysen af, hvorvidt statsstøtte til fremme af gennemførelsen af vigtige projekter af fælleseuropæisk interesse er forenelig med det indre marked, meddelelsen fra Kommissionen om rammebestemmelser for statsstøtte til forskning og udvikling og innovation samt meddelelsen fra Kommissionen til medlemsstaterne om anvendelse af artikel 107 og 108 i traktaten om Den Europæiske Unions funktionsmåde på kortfristet eksportkreditforsikring (7).

For at sikre forudsigelighed og retssikkerhed og som forberedelse til en fremtidig opdatering af statsstøttereglerne fandt Kommissionen det hensigtsmæssigt at forlænge anvendelsesperioden for sine retningslinjer, som svarer til EFTA-Tilsynsmyndighedens retningslinjer, der er anført i litra a)-e), frem til udgangen af 2021. Kommissionen forlængede anvendelsen af retningslinjerne svarende til dem, der er nævnt i litra f), dvs. rammebestemmelserne for statsstøtte til redning og omstrukturering af kriseramte ikke-finansielle virksomheder, indtil udgangen af 2023.

Forlængelsen vil gøre det muligt for Kommissionen at afslutte evalueringen af disse regler sammen med andre statsstøtteregler, der vedtages som led i moderniseringen af statsstøttepolitikken. Den 7. januar 2019 iværksatte Kommissionen en evaluering af disse regler i form af en »kvalitetskontrol«. På grundlag af resultatet af denne evaluering vil Kommissionen derefter kunne afgøre, om reglerne skal forlænges yderligere eller opdateres.

Som følge af de økonomiske og finansielle konsekvenser, som covid-19-udbruddet kan have for virksomhederne, fandt Kommissionen, at der også er behov for midlertidige tilpasninger af nogle retningslinjer for statsstøtte. Især gælder det, at inden for rammerne af retningslinjerne for statsstøtte med regionalt sigte for 2014-2020, retningslinjerne for statsstøtte til miljøbeskyttelse og energi 2014-2020, meddelelsen om kriterier for analysen af, hvorvidt statsstøtte til fremme af gennemførelsen af vigtige projekter af fælleseuropæisk interesse er forenelig med det indre marked, samt rammebestemmelserne for statsstøtte til forskning og udvikling og innovation (8) bør virksomheder, der ikke var kriseramte pr. 31. december 2019, men som er blevet kriseramte efter den 31. december 2019, være støtteberettigede efter disse retningslinjer og rammebestemmelser indtil den 30. juni 2021.

Med hensyn til retningslinjerne for statsstøtte til miljøbeskyttelse og energi 2014-2020 kan det kraftige fald i elpriserne som følge af covid-19-udbruddet føre til situationer, hvor virksomhedernes elektricitetsintensitet kan falde. I så fald kan virksomheder miste deres støtteberettigelse efter afsnit 3.7.2 (målrettede nedsættelser af støtte til vedvarende energi af konkurrencehensyn) ved anvendelsen af bilag 4 til beregning af bruttoværditilvækst og elektricitetsintensitet på virksomhedsplan. Beregningsmetoderne bør derfor efter Kommissionens opfattelse tilpasses for at afhjælpe dette på en passende måde.

Disse ændringer og forlængelser af Kommissionens meddelelser er også relevante for Det Europæiske Økonomiske Samarbejdsområde.

Der skal i overensstemmelse med målet om ensartethed, som er fastsat i EØS-aftalens artikel 1, sikres en ensartet anvendelse af EØS' statsstøtteregler i hele Det Europæiske Økonomiske Samarbejdsområde.

Tilsynsmyndigheden skal i henhold til punkt II med overskriften »GENERELT« på side 11 i bilag XV til EØS-aftalen efter høring af Kommissionen vedtage retsakter, der svarer til dem, som Kommissionen vedtager,

efter høring af Europa-Kommissionen,

efter at have hørt EØS-EFTA-staterne herom —

VEDTAGET DENNE BESLUTNING:

Artikel 1 I de materielle regler på statsstøtteområdet foretages følgende ændringer: 1) I retningslinjerne for statsstøtte med regionalt sigte for 2014-2020 foretages følgende ændringer: a) I punkt 18 tilføjes følgende punktum: »Disse retningslinjer finder imidlertid anvendelse på virksomheder, der ikke var kriseramte pr. 31. december 2019, men som blev kriseramte virksomheder i perioden fra den 1. januar 2020 til den 30. juni 2021.« b) Følgende punkter indsættes efter punkt 156: »a) I betragtning af udløbet af gyldighedsperioden for de nationale regionalstøttekort den 31. december 2020 opfordrer Tilsynsmyndigheden EØS-EFTA-staterne til senest den 15. september 2020 at meddele Tilsynsmyndigheden, om de har til hensigt at forlænge gyldigheden af deres nationale regionalstøttekort. b) Når forlængelsen af de nationale regionalstøttekort indtil den 31. december 2021 er blevet godkendt, kan EØS-EFTA-staterne beslutte at forlænge de eksisterende ordninger, der er godkendt på grundlag af nærværende retningslinjer. Forlængelser af sådanne ordninger skal anmeldes til Tilsynsmyndigheden i tide inden deres udløb.« 2) Punkt 174 i retningslinjerne for statsstøtte til fremme af risikofinansieringsinvesteringer affattes således: »174. Tilsynsmyndigheden anvender principperne i disse retningslinjer til vurdering af forenelighed af alle former for risikofinansieringsstøtte, der ydes fra den 1. juli 2014 og indtil den 31. december 2021.« 3) I retningslinjerne for statsstøtte til miljøbeskyttelse og energi 2014-2020 foretages følgende ændringer: a) I punkt 11 tilføjes følgende punktum: »Disse retningslinjer finder imidlertid anvendelse på virksomheder, der ikke var kriseramte pr. 31. december 2019, men som blev kriseramte virksomheder i perioden fra den 1. januar 2020 til den 30. juni 2021.« b) Punkt 103 affattes således: »103. Disse retningslinjer gælder for perioden frem til den 31. december 2021. De skal imidlertid bane vej for realiseringen af de mål, der er fastsat i 2030-rammen. Navnlig forventes det, at allerede eksisterende vedvarende energikilder bliver »grid-competitive« i perioden mellem 2020 og 2030, hvilket indebærer, at tilskud og undtagelser fra balanceringsforpligtelser udfases degressivt. Disse retningslinjer er i overensstemmelse med dette mål og vil sikre overgangen til et omkostningseffektivt resultat gennem markedsbaserede mekanismer.« c) Punkt 237 affattes således: »237. Disse retningslinjer anvendes fra den 1. juli 2014 og erstatter de retningslinjer for statsstøtte til miljøbeskyttelse, der blev offentliggjort den 10. juni 2010 (*1). De finder anvendelse indtil den 31. december 2021. (*1) EUT L 144 af 10.6.2010, s. 1, og EØS-tillæg nr. 29 af 10.6.2010, s. 1.«" d) I bilag 4 foretages følgende ændringer: i) Punkt 2 affattes således: »2. Med henblik på afsnit 3.7.2 kan EØS-EFTA-staterne anvende: a) det aritmetiske gennemsnit for de seneste tre år, for hvilke der findes tal for bruttoværditilvæksten b) det aritmetiske gennemsnit for de to år, der er valgt ud af de seneste tre år, for hvilke der foreligger tal for bruttoværditilvæksten, forudsat at denne metode anvendes på samme måde for alle støttemodtagere. Tilsynsmyndigheden finder, at skiftet fra beregning efter metode a) til metode b) ikke udgør en anmeldelsespligtig ændring.« ii) Punkt 5 affattes således: »5. Til beregning af virksomhedens elektricitetsforbrug gøres der brug af effektivitetsbenchmarks for branchens elektricitetsforbrug, hvis der foreligger sådanne. Hvis der ikke foreligger sådanne, kan EØS-EFTA-staterne anvende: a) det aritmetiske gennemsnit for de seneste tre år, for hvilke der foreligger tal b) det aritmetiske gennemsnit for de to år, der er valgt ud af de seneste tre år, for hvilke der foreligger tal, forudsat at denne metode anvendes på samme måde for alle støttemodtagere. Tilsynsmyndigheden finder, at skiftet fra beregning efter metode a) til metode b) ikke udgør en anmeldelsespligtig ændring.« 4) I rammebestemmelserne for statsstøtte til redning og omstrukturering af kriseramte ikke-finansielle virksomheder affattes punkt 135 således: »135. Tilsynsmyndigheden vil anvende disse rammebestemmelser med virkning fra den 10. september 2014 til den 31. december 2023.« 5) I retningslinjerne for analysen af, om statsstøtte til fremme af gennemførelsen af vigtige projekter af fælleseuropæisk interesse er forenelig med EØS-aftalen foretages følgende ændringer: a) I punkt 10, litra a), tilføjes følgende punktum: »Disse retningslinjer finder imidlertid anvendelse på virksomheder, der ikke var kriseramte pr. 31. december 2019, men som blev kriseramte virksomheder i perioden fra den 1. januar 2020 til den 30. juni 2021.« b) Punkt 50 affattes således: »50. Disse retningslinjer anvendes fra den 27. april 2016 til den 31. december 2021.« 6) I retningslinjerne for kortfristet eksportkreditforsikring affattes punkt 40 således: »40. I betragtning af behovet for kontinuitet og retssikkerhed i behandlingen af statsstøtte inden for kortfristet eksportkreditforsikring bør de nuværende retningslinjer anvendes indtil den 31. december 2021. Derved tilpasses dens udløbsdato med hovedparten af de retningslinjer for statsstøtte, der er vedtaget i henhold til programmet om modernisering af EU's statsstøttepolitik.« 7) I rammebestemmelserne for statsstøtte til forskning og udvikling og innovation tilføjes følgende punktum i punkt 10: »Disse retningslinjer finder imidlertid anvendelse på virksomheder, der ikke var kriseramte pr. 31. december 2019, men som blev kriseramte virksomheder i perioden fra den 1. januar 2020 til den 30. juni 2021.«

Artikel 2 Kun den engelske udgave af denne beslutning er autentisk.

Udfærdiget i Bruxelles, den 15. juli 2020. På EFTA-Tilsynsmyndighedens vegne Bente ANGELL-HANSEN Formand Det ansvarlige medlem af kollegiet Frank J. BÜCHEL Medlem af kollegiet Högni KRISTJÁNSSON Medlem af kollegiet Carsten ZATSCHLER Medunderskriver som direktør for juridiske og eksekutive anliggender

(1) EUT L 166 af 5.6.2014, s. 44, og EØS-tillæg nr. 33 af 5.6.2014, s. 1, som ændret ved EFTA-Tilsynsmyndighedens beslutning nr. 302/14/COL (EUT L 15 af 22.1.2015, s. 103, og EØS-tillæg nr. 4 af 22.1.2015, s. 1).

(2) EUT L 354 af 11.12.2014, s. 62, og EØS-tillæg nr. 74 af 11.12.2014, s. 1, som ændret ved EFTA-Tilsynsmyndighedens beslutning nr. 302/14/COL (EUT L 15 af 22.1.2015, s. 103, og EØS-tillæg nr. 4 af 22.1.2015, s. 1).

(3) EUT L 131 af 28.5.2015, s. 1, og EØS-tillæg nr. 30 af 28.5.2015, s. 1.

(4) EUT L 39 af 16.2.2017, s. 49, og EØS-tillæg nr. 11 af 16.2.2017, s. 1.

(5) EUT L 343 af 19.12.2013, s. 54, og EØS-tillæg nr. 71 af 19.12.2013, s. 1, vedtaget på ny ved EFTA-Tilsynsmyndighedens beslutning nr. 4/19/COL (EUT L 163 af 20.6.2019, s. 110, og EØS-tillæg nr. 48 af 20.6.2019, s. 1), som ændret ved EFTA-Tilsynsmyndighedens beslutning nr. 30/20/COL (EUT L 220 af 9.7.2020, s. 8, og EØS-tillæg nr. 46 af 9.7.2020, s. 1).

(6) EUT L 271 af 16.10.2015, s. 35, og EØS-tillæg nr. 62 af 15.10.2015, s. 1.

(7) EUT C 224 af 8.7.2020, s. 2.

(8) Hvilket svarer til EFTA-Tilsynsmyndighedens retningslinjer for statsstøtte til forskning og udvikling og innovation (EUT L 209 af 6.8.2015, s. 17, og EØS-tillæg nr. 44 af 6.8.2015, s. 1).